CELEX: 62020TN0601
Language: da
Date: 2020-09-29 00:00:00
Title: Sag T-601/20: Sag anlagt den 29. september 2020 — Tirrenia di navigazione mod Kommissionen

9.11.2020   
            
            
               DA
            
            
               Den Europæiske Unions Tidende
            
            
               C 378/46
            
         
      Sag anlagt den 29. september 2020 — Tirrenia di navigazione mod Kommissionen
      (Sag T-601/20)
      (2020/C 378/56)
      Processprog: italiensk
      
         Parter
      
      
         Sagsøger: Tirrenia di navigazione SpA (Rom, Italien) (ved advokaterne B. Nascimbene og F. Rossi Dal Pozzo)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Den anfægtede afgørelse annulleres for så vidt angår dens artikel 1, stk. 3.
               
            
                  —
               
               
                  Subsidiært annulleres den anfægtede afgørelses artikel 2, der pålægger tilbagesøgning af den angivelige statsstøtte, idet det fastslås, at denne tilbagesøgning skal ske omgående og effektivt.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Med nærværende søgsmål er der nedlagt påstand om annullation af Kommissionens afgørelse (EU) 2020/1411 af 2. marts 2020 om Italiens statsstøtte C 64/99 (ex NN 68/99) til fordel for rederierne Adriatica, Caremar, Siremar, Saremar og Toremar (Tirrenia-koncernen) [afgørelse (EU) 2020/1411], idet Kommissionen i denne afgørelses artikel 1, stk. 3, erklærer støtten til Adriatica i perioden januar 1992 til juli 1994 i forbindelse med ruten Brindisi-Korfu-Igoumenitsa-Patrasso uforenelig med det indre marked og ulovlig, og i artikel 2 pålægger Italien at tilbagesøge støtten fra støttemodtageren.
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om tilsidesættelse af procedurereglerne med hensyn til forældelsesfristen for tilbagesøgning af støtte, der er erklæret ulovlig og uforenelig.
                  
                              —
                           
                           
                              Sagsøgeren har i denne forbindelse gjort gældende, at sagsøgte med sin afgørelse har tilsidesat artikel 17 i procesreglementet [Rådets forordning (EU) 2015/1589 af 13. juli 2015 om fastlæggelse af regler for anvendelsen af artikel 108 i traktaten om Den Europæiske Unions funktionsmåde], i henhold til hvilken Kommissionens beføjelser til at kræve tilbagebetaling af støtte forældes efter ti år. Sagsøgeren har anført, at denne forældelsesfrist er udløbet.
                           
                        
            
                  2.
               
               
                  Andet anbringende om, at statsstøttereglerne blev anvendt forkert, at støtten fejlagtigt blev kvalificeret som ny støtte, at afgørelsen om, at Kommissionen erklærer støtten som ny og uforenelig, er ulovlig, og at der sket tilsidesættelse af begrundelsespligten og proportionalitetsprincippet.
                  
                              —
                           
                           
                              Sagsøgeren har i denne forbindelse gjort gældende, at sagsøgte med urette kvalificerede de kompensationer for offentlige tjenesteforpligtelser (KOT), der blev ydet Adriatica, som ny støtte. For sagsøgeren er finansieringen af Adriaticas forpligtelse til offentlig tjeneste omfattet af en støtteordning, der blev indført i 1936, og de successive ændringer af denne ordning har ikke ændret dens effektive karakter og omdannet den til en ny statsstøtteordning.
                           
                        
                              —
                           
                           
                              Endvidere har sagsøgte med urette kvalificeret de kompensationer for offentlige tjenesteforpligtelser (KOT), der blev ydet Adriatica i perioden januar 1992 til juli 1994 i forbindelse med ruten Brindisi-Korfu-Igoumenitsa-Patrasso, som støtte, der er uforenelig med det indre marked. Sagsøgte har anført, at uforeneligheden af den støtte, der blev ydet Adriatica, følger af sidstnævntes deltagelse i den pågældende periode i et priskartel vedrørende taksterne for erhvervskøretøjer, ligeledes på ruten Brindisi-Korfu-Igoumenitsa-Patrasso.
                           
                        
                              —
                           
                           
                              Det er med hensyn til det andet anbringende sagsøgerens opfattelse, at sagsøgte har tilsidesat begrundelsespligten i henhold til artikel 296, stk. 2, TEUF, og artikel 41, stk. 2, litra c), i Den Europæiske Unions charter om grundlæggende rettigheder. Den anfægtede afgørelse er derfor ifølge sagsøgeren behæftet med en begrundelsesmangel, som hindrer Rettens udøvelse af sin legalitetskontrol.
                           
                        
                              —
                           
                           
                              Sagsøgeren har ligeledes påberåbt sig en tilsidesættelse af proportionalitetsprincippet.
                           
                        
            
                  3.
               
               
                  Tredje anbringende om tilsidesættelse af retssikkerhedsprincippet og princippet om god forvaltningsskik for så vidt angår procedurens varighed, samt om relevansen i nærværende sag af princippet om beskyttelse af den berettigede forventning.
                  
                              —
                           
                           
                              Sagsøgeren har i denne forbindelse gjort gældende, at varigheden af den procedure, som førte til vedtagelsen af den anfægtede afgørelse, i sin helhed var urimeligt lang, og at retssikkerhedsprincippet og princippet om god forvaltningsskik derfor er blevet tilsidesat. Desuden førte varigheden af proceduren sagsøgeren til at stole på, at de foranstaltninger, der vedrørte den, ikke kunne kvalificeres som ny og uforenelig støtte. Sagsøgeren har følgelig anført, at sagsøgte ikke kunne pålægge tilbagesøgning af støtten, da dette ville være i strid med et generelt EU-retligt princip.